สินมั่นคงคลอดแผนน้ำท่วมให้บริการ24ชม.
สินมั่นคง หวั่นน้ำท่วมซ้ำ ออกแผนฉุกเฉิน 24 ชม. ซื้อความเสี่ยงเพิ่ม
29 ก.พ. 2555

สินมั่นคง หวั่นน้ำท่วมซ้ำ ออกแผนฉุกเฉิน 24 ชม. ซื้อความเสี่ยงเพิ่ม
นายเรืองเดช ดุษฎีสุรพจน์ ประธานกรรมการบริหารและกรรมการผู้จัดการ บริษัท สินมั่นคงประกันภัย เปิดเผยว่า บริษัทได้จัดทำแผนสำรองฉุกเฉินเพื่อให้ธุรกิจสามารถบริการได้ 24 ชั่วโมง ไม่หยุดชะงัก โดยเฉพาะจากเหตุการณ์น้ำท่วมที่อาจเกิดขึ้นอีกในอนาคต ด้วยการขยายพื้นที่สาขา จ.ชลบุรี เพิ่มเติมอีก 1 เท่าตัวเพื่อใช้เป็นสำนักงานชั่วคราวเมื่อเกิดภัย
“ปีที่ผ่านมาแม้น้ำจะไม่ท่วมที่สำนักงานใหญ่บริเวณถนนศรีนครินทร์ แต่เราก็อพยพพนักงานครึ่งหนึ่งกระจายไปอยู่สาขาพิษณุโลกและชลบุรี รวมถึงยังเช่าศูนย์คอมพิวเตอร์ชั่วคราวที่กลางกรุงเทพฯ ไว้อีก จึงทำให้เราสามารถบริการเรื่องสินไหมให้กับลูกค้าได้ต่อเนื่องตลอด 24 ชั่วโมง และเพื่อความไม่ประมาท ปีนี้จึงตัดสินใจซื้อตึกแถวที่ชลบุรีเพิ่มเติมอีก 2 ห้อง รวมเป็น 4 ห้อง เตรียมพร้อมไว้ก่อน” นายเรืองเดช กล่าว
นอกจากนี้ ในส่วนของการบริหารความเสี่ยงภัย ในปีนี้บริษัทได้ซื้อประกันภัยต่อความเสียหายส่วนเกินต่อหนึ่งเหตุการณ์กับบริษัทรับประกันภัยต่อต่างประเทศเพิ่มเติมอีกเป็น 200 ล้านบาท โดยบริษัทต้องรับผิดชอบเอง 7 ล้านบาท ขณะที่ต้องจ่ายเบี้ยแพงขึ้นเป็น 25 ล้านบาท เมื่อเทียบกับปี 2554 ที่บริษัทซื้อประกันภัยต่อความเสียหายส่วนเกินไว้เพียง 70 ล้านบาท บริษัทต้องรับผิดชอบเอง 7 ล้านบาท แต่จ่ายค่าเบี้ยไม่ถึง 2 ล้านบาท
ทั้งนี้ ในปีที่ผ่านมาบริษัทได้รับความเสียหายจากน้ำท่วมเป็นรถยนต์ 3,000 คัน ค่าสินไหม 300 ล้านบาท บริษัทประกันภัยต่อจ่ายให้ 70 ล้านบาท และเมื่อหักกับค่าขายซากรถแล้ว 
และบริษัทต้องจ่ายเอง 230 ล้านบาท แต่ขายซากรถกลับมาได้ 100 ล้านบาท และช่วงที่น้ำท่วมการเกิดเคลมสินไหมลดลงประมาณ 60 ล้านบาท เท่ากับว่า บริษัทต้องจ่ายสุทธิแค่ 70 ล้านบาทเท่านั้น จึงไม่ส่งผลกระทบต่อฐานะการเงิน ซึ่งปีที่ผ่านมาบริษัทมีกำไร 455 ล้านบาท ลดลง 26 ล้านบาท เมื่อเทียบกับปี 2553 ที่มีกำไร 481 ล้านบาท โดยตั้งเป้าเบี้ยรับรวมปีนี้โต 15.5% หรือได้เบี้ยประมาณ 8,007 ล้านบาท